李洸
谒王大中丞祠堂
中丞孤介人，抚粤有惠政。赤心忧黎元，挺身禦枭獍。忆昔康熙初，四海靡底定。迁徙始闽粤，其意在台郑。惟彼蝼蚁贱，宁论血泪迸。榄山地滨海，划界为陷阱。监徒吏如虎，触网血以衅。照夜尸纵横，出疆路绵亘。纳纳乾坤大，蚩蚩哀愤并。万众方倒悬，一语激民听。至今读遗疏，字字见忠荩。膏泽故在民，尸祝吾乡盛。专庙郁崔嵬，造象起畏敬。讲肆邻马队，血食浸不称。灰劫弥年代，孰为甘棠咏。日暮牛羊下，千山急催暝。